《赠太仆卿君辩侄孙告省南还 其二》
明代·黄廷用

羡汝吾家千里驹，追风蹑景上云衢。调兰玉室怜同树，折柳青门惜独株。

晓渡天津回九曲，月明春水下三吴。故园芳草如相待，建礼承恩献寿图。

作者简介：（1500—1566）明福建莆田人，字汝行，号少村、四素居士。嘉靖十四年进士。选庶吉士，授翰林检讨，历司经局洗马兼翰林侍讲，以言官论，出为衡州府通判，累官至工部右侍郎，又被论罢归。倭寇陷莆田，被俘，历五月乃得归。有《少村漫稿》。